AARHUS: Noelia Mora Solvez blev publikums favorit med sine "fugle" i bur - i virkeligheden var det mennesker - ved KP18. Og hun fortsætter sine spektakulære fortællinger på video.

Nu er det med værket "Sheep", hvor hun lader fårehunden, Andreas Constantinou, vogte og kontrollere en gruppe får, alle anerkendte kvindelige kunstnere uden en trævl på kroppen.

Det hele kan ses på Godsbanen fra torsdag 6. til mandag 10. juni.

Alt ånder fred og ro på de idylliske, grønne marker, der danner baggrunden for videoværket "Sheep". Men netop balancen skal vise sig at være baseret på en mere fundamental problematik i arts-, relations og ikke mindst kønsforhold. De to skærme, der udgør installationen, holder hele tiden hinanden i ave, mens værket i al sin ordløshed synes at blive ved med at spørge: “Hvorfor egentlig denne (u)balance?”.

I værket behandles både nye og gamle kønsproblematikker på en distanceret, men spiddende humoristisk måde. Hun lader fårehunden, Andreas Constantinou, vogte og kontrollere en gruppe får. Det er et ret markant felt af udøvende kunstnere som som Annika B. Lewis, Signe Klejs, Katrine Faber, Kristine Hymøller, Lisbeth Bachman, Dagmara Bilon, Tone Haldrup Lorenzen, Siri Maj Knutsen, Manuela Solvez, Ana Alcazar og Noelia Mora Solvez.

Dynamikken mellem grupperne kaster i al stilfærdighed et nyt og interessant lys på spørgsmål om patriarkatets struktur, kønslige forhold og seksuelle dynamikker og magtbalancer, mens den giver en humoristisk kommentar til disses stivnede selvforståelser.

Det hele er fotograferet af filmfotografen Christoffer Brekne.